L-UE qed twessa' l-ambitu tal-finanzjament tagħha għal miżuri fl-oqsma tal-migrazzjoni, il-ġestjoni tal-fruntieri u s-sigurtà, sabiex tindirizza l-isfidi li qed jikbru f'dawn l-oqsma. Illum l-ambaxxaturi għall-UE appoġġaw il-ftehimiet proviżorji li ntlaħqu bejn il-Presidenza tal-Kunsill u l-Parlament Ewropew dwar l-elementi politiċi ewlenin tat-tliet proposti settorjali għall-finanzjament tal-politiki dwar l-affarijiet interni, fil-kuntest tal-qafas finanzjarju pluriennali (QFP) 2021-2027. Id-diskussjonijiet bejn il-Presidenza tal-Kunsill u l-Parlament Ewropew issa ser ikomplu fil-livell tekniku dwar l-aspetti li fadal. Ladarba jintlaħaq qbil dwar dawk, ser ikun meħtieġ li t-testi jiġu adottati miż-żewġ istituzzjonijiet. Fond għall-ażil u l-migrazzjoni Dan il-fond ser jgħammar lill-UE bl-għodod meħtieġa biex twieġeb għall-isfidi tal-migrazzjoni li qed jevolvu, kemm fl-UE kif ukoll fil-kooperazzjoni ma' pajjiżi oħra. Huwa jistabbilixxi erba' objettivi speċifiċi: il-politika dwar l-ażil, il-migrazzjoni legali u l-integrazzjoni, il-migrazzjoni irregolari u r-ritorni, u s-solidarjetà u l-kondiviżjoni tar-responsabbiltà bejn l-istati membri. Perċentwali minimi tal-fondi huma marbuta ma' xi wħud mill-objettivi, b'minimu ta' 15% allokati għal kull wieħed mill-objettivi dwar l-ażil u dwar il-migrazzjoni legali fil-programmi tal-istati membri, u 20% tar-riżorsi allokati għall-objettiv tas-solidarjetà fil-faċilità tematika. 5% tal-faċilità tematika ser tkun immirata lejn l-awtoritajiet lokali u reġjonali biex tgħinhom fl-integrazzjoni ta' ċittadini ta' pajjiżi terzi. Taħt l-objettiv tas-solidarjetà, il-fond ser iżid l-inċentivi għat-trasferimenti ta' applikanti u benefiċjarji tal-protezzjoni internazzjonali bejn l-istati membri. L-inċentivi għall-ammissjoni ta' persuni permezz tar-risistemazzjoni u l-ammissjoni umanitarja ser ikomplu wkoll. Il-fond għall-ażil u l-migrazzjoni jkopri wkoll azzjonijiet f'pajjiżi terzi jew b'rabta magħhom, filwaqt li jirrikonoxxi r-rwol ta' fondi oħra tal-UE maħsuba biex jindirizzaw l-azzjoni esterna. Strument għall-appoġġ finanzjarju għall-ġestjoni tal-fruntieri u għall-viżi It-test maqbul jirrifletti l-iżviluppi reċenti bħall-espansjoni tal-Gwardja Ewropea tal-Fruntiera u tal-Kosta, il-modernizzazzjoni tal-politika komuni dwar il-viżi u l-iżvilupp u l-interoperabbiltà ta' sistemi tal-IT fuq skala kbira (inkluż is-sistema Ewropea ta' informazzjoni u ta' awtorizzazzjoni għall-ivvjaġġar, u s-sistema ta' dħul u ħruġ). Taħt l-istrument il-ġdid, minimu ta' 10% tal-programmi tal-istati membri ser jiġu allokati għall-politika dwar il-viżi, filwaqt li l-perċentwal massimu għall-appoġġ operattiv fil-programmi żdied għal 33% tal-finanzjament. Ir-rati ta' kofinanzjament għal azzjonijiet prijoritarji, bħal miżuri biex tittejjeb l-interoperabbiltà tas-sistemi tal-IT, żdiedu. Id-dispożizzjonijiet il-ġodda jsaħħu wkoll is-simplifikazzjoni, il-flessibbiltà, il-kosteffettività u l-kooperazzjoni u l-koordinazzjoni bejn l-awtoritajiet nazzjonali. L-assi mixtrija b'kontribuzzjoni finanzjarja minn dan l-istrument ser jintużaw ukoll f'oqsma oħra, inkluż id-dwana u operazzjonijiet marittimi, jew biex jinkisbu l-objettivi taż-żewġ fondi l-oħra tal-affarijiet interni. Fond għas-sigurtà interna Il-fond jibni fuq dak eżistenti u jadattah għal żviluppi ġodda, bħall-ħtieġa li tiġi intensifikata l-ġlieda kontra t-terroriżmu, il-kriminalità serja u organizzata u ċ-ċiberkriminalità. Huwa ser jappoġġa miżuri biex jittejjeb l-iskambju ta' informazzjoni, tiġi intensifikata l-kooperazzjoni transkonfinali, inkluż operazzjonijiet konġunti fuq it-terroriżmu u l-kriminalità organizzata, u jissaħħu l-kapaċitajiet għall-prevenzjoni tal-kriminalità u l-ġlieda kontriha. Il-finanzjament għax-xiri ta' tagħmir żdied fil-programmi tal-istati membri għal massimu ta' 35%, filwaqt li dak għall-appoġġ operattiv żdied għal massimu ta' 20%. L-aġenziji deċentralizzati ser ikunu eċċezzjonalment eliġibbli għal finanzjament meta jassistu fl-implimentazzjoni ta' azzjonijiet tal-UE li jaqgħu fil-kompetenza tagħhom u dawk l-azzjonijiet ma jkunux koperti mill-kontribuzzjoni tal-UE għall-baġit tagħhom permezz tal-baġit annwali. Informazzjoni Ġenerali Fit-13 ta' Ġunju 2018, bħala parti mill-pakkett tal-Qafas Finanzjarju Pluriennali (QFP) li jmiss, il-Kummissjoni ħarġet tliet proposti settorjali fil-qasam tal-affarijiet interni. Abbażi tat-tagħlimiet meħuda u b'kont meħud tal-iżviluppi ta' politika ġodda, il-Kummissjoni pproponiet tisħiħ sinifikanti tal-baġit tal-UE f'oqsma bħall-migrazzjoni, il-fruntieri u s-sigurtà. Baġit fit-tul tal-UE 2021-2027 (informazzjoni ġenerali)